text: 10-årig dreng fra Esbjerg dræbt af ladvogn
  09 april 2016 kl. 17.22
  En 10-årig dreng, der fredag blev kørt ned af en ladvogn i Esbjerg, er lørdag eftermiddag død af sine kvæstelser. 
  Ulykken skete fredag eftermiddag i krydset ved Spangsbjerg Kirkevej og Højtoftevej i Esbjerg.
  Den 10-årige blev kørt over af en ladvogn, der bakkede og derfor ikke så ham.
  Han blev fløjet til Odense Universitetshospital, hvor han har været indlagt siden i går. Lørdag eftermiddag modtog Syd- og Sønderjyllands Politi melding om, at drengen er død af de kvæstelser, han pådrog sig ved ulykken.
  Syd- og Sønderjyllands Politi har tidligere efterlyst et ægtepar, der var vidner til ulykken, men meldingen fra vagtchef Ole Aamann lørdag aften er, at vidnerne nu har meldt sig.
  Ægteparret overværede angiveligt ulykken og forsøgte at advare chaufføren i ladvognen ved at dytte.
  